১৪ মাঘ ১৪২২, ২৭ জানুয়ারি ২০১৬, বুধবার। সঙ্গীতগুরু ও ছায়ানটের প্রতিষ্ঠাতা সদস্য ওয়াহিদুল হকের ৯ম প্রয়াণবার্ষিকীতে ছায়ানটের আয়োজনে ওয়াহিদুল হকের হাতে গড়া কিছু সংগঠনের অংশগ্রহণে স্মরণ অনুষ্ঠান হল ছায়ানট মিলনায়তনে। সন্ধ্যা সাড়ে ছ’টার পর-পর ছায়ানটের শিশু শিক্ষার্থীদের সম্মেলক গান “তুমি যে সুরের আগুন লাগিয়ে দিলে” দিয়ে অনুষ্ঠানের সূচনা হয়। খায়রুল আনামের স্বাগত কথন, ডা. সারওয়ার আলীর স্মরণের পর ওয়াহিদুল হক স্মারক বক্তৃতা করেন অধ্যাপক নূরুল আনোয়ার। অনুষ্ঠানে ছায়ানট ছাড়াও জাতীয় রবীন্দ্রসঙ্গীত সম্মিলন পরিষদ, কণ্ঠশীলন, সরোজ সংস্কৃতি-বৃত্ত, ব্রতচারী ও ছায়ানটের সংস্কৃতি-সমন্বিত শিক্ষা-কার্যক্রম নালন্দার শিক্ষার্থীরা অংশ নেয়। সকালে ছায়ানট সংস্কৃতি-ভবনে অনানুষ্ঠানিক আয়োজনে গানে-গানে স্মরণ করা হয় সঙ্গীতগুরু ওয়াহিদুল হককে।